সত্যেন সেন
সত্যেন সেন ১৯০৭ সালের মার্চ ২৮ তারিখে বিক্রমপুর (বর্তমান মুন্সীগঞ্জ জেলার) টঙ্গীবাড়ী উপজেলার সোনারং গ্রামের সেন পরিবারে জন্মগ্রহণ করেন। ছোটবেলায় ডাক নাম ছিল লস্কর। তার পিতার নাম ধরনীমোহন সেন এবং মাতার নাম মৃণালিনী সেন। চার সন্তানের মধ্যে সত্যেন ছিলেন সর্বকনিষ্ঠ। সোনারং গ্রামের সেন পরিবার ছিল শিক্ষা ও সংস্কৃতি চর্চার এক অনন্য উদাহরণ। সত্যেনের কাকা ক্ষিতিমোহন সেন ছিলেন বিশ্বভারতীর উপাচার্য। তার আরেক কাকা মনোমোহন সেন ছিলেন শিশুসাহিত্যিক। সত্যেন সেনের পরিবারেই তার পড়াশোনার হাতেখড়ি হয়। প্রাইমারি পঞ্চম শ্রেণি পর্যন্ত পড়াশোনা পরিবার ও গৃহশিক্ষকের কাছেই সম্পন্ন করেছিলেন। ১৯১৯ সালে সোনারং হাইস্কুলে তার প্রাতিষ্ঠানিক শিক্ষাজীবন শুরু হয়। ১৯২১ সালে তিনি যখন সোনারং হাইস্কুলের অষ্টম শ্রেণির ছাত্র তখন থেকেই তার মধ্যে রাজনৈতিক চেতনার বিকাশ লাভ করে। ১৯২৪ সালে সোনারঙ হাই স্কুল থেকে এন্ট্রান্স পাস করে কলকাতায় কলেজে ভর্তি হন এবং সেখানকার একটি কলেজ থেকে এফএ ও বিএ পাস করেন। এরপর তিনি কলকাতা ইউনিভার্সিটিতে ইতিহাস বিভাগে এমএ শ্রেণীতে ভর্তি হন। কিন্তু বিপ্লবী রাজনীতির সঙ্গে যুক্ত হওয়ার কারণে ১৯৩১ সালে কারাবরণ করলে জেলে থেকেই তিনি বাংলা সাহিত্যে এমএ পাস করেন।
নবেন্দু ঘোষ
নবেন্দু ঘোষ ১৯১৭ সালের ২৭ মার্চ ঢাকাতে (বর্তমানে বাংলাদেশ) জন্মগ্রহণ করেন। ১২ বছর বয়সেই তিনি জনপ্রিয় মঞ্চাভিনেতা হয়ে যান। তিনি উদয়শঙ্কর শৈলীতে প্রশংসিত নৃত্য করার মাধ্যমে ১৯৩৯ থেকে ১৯৪৫ পর্যন্ত বেশ কয়েকটি পদক জিতে নেন। ১৯৪৪ সালে তিনি সরকারী চাকরীচ্যুত হন। কারণ ভারতীয় জাতীয় কংগ্রেস এর জন্য ডাক দিয়ে যাই নামক ভারত ছাড় আন্দোলন এর পক্ষে উপন্যাস লেখেন। এ উপন্যাসটি তাকে খ্যাতি এনে দিয়েছিল এবং ১৯৪৫ সালে তিনি কলকাতায় স্থানান্তরিত হন। তিনি খুব দ্রুতই বাংলা সাহিত্যের প্রগতিশীল তরুণ লেখকদের মধ্যে স্থান লাভ করেন।